ກາແດງສາກົນ ຢ້ານກົວ​ວ່າ ຂໍ້​ຕົກລົງ​ຢຸດ​ຍິງ ທີ່ບອບບາງ ໃນ​ຢູ​ເຄຣນ ຈະ​ແຕກຫັກ​​ລົງ
ກາແດງສາກົນຫຼື ICRC ກ່າວ​ວ່າ ການແຕກຫັກລົງ ຂອງຂໍ້​ຕົກລົງ​ຢຸດ​ຍິງ ຈະ​ສົ່ງຜົນກະທົບ ຢ່າງຮ້າຍ​ແຮ້ງ ຕໍ່​ການປະຕິບັດ ພາລະກິດຕ່າງໆ ດ້ານ​ມະນຸດສະທຳ​ຂອງ​ຕົນ.
ຄະນະກຳມະການຂອງສະພາກາແດງສາກົນ ຫຼື ICRC ກ່າວ ວ່າ ຕົນຢ້ານວ່າ ຂໍ້ຕົກລົງຢຸດຍິງທີ່ບອບບາງໃນຢູເຄຣນ ຊຶ່ງໄດ້ ບັນລຸກັນ ໃນເດືອນກຸມພາຜ່ານມານັ້ນ ຈະແຕກຫັກລົງ ອົງການ ICRC ສະແດງຄວາມກັງວົນ ກ່ຽວກັບ ການຕໍ່ສູ້ກັນ ທີ່ທະວີຂຶ້ນ ເມື່ອບໍ່ນານມານີ້ ລະຫວ່າງ ທະຫານຢູເຄຣນ ແລະ ພວກກະບົດ ທີ່ໜຸນຫລັງໂດຍຣັດເຊຍ ອົງການ ICRC ກ່າວວ່າ ການແຕກຫັກລົງຂອງຂໍ້ຕົກລົງຢຸດຍິງ ຈະສົ່ງຜົນກະທົບ ຢ່າງຮ້າຍແຮ້ງ ຕໍ່ການປະຕິບັດພາລະກິດຕ່າງໆ ດ້ານມະນຸດສະທຳຂອງຕົນ ຢູ່ໃນພາກຕາເວັນອອກຂອງຢູເຄຣນ ນັບຕັ້ງແຕ່ການຢຸດຍິງໄດ້ເລີ້ມຕົ້ນຂຶ້ນ ໃນເດືອນກຸມພາ ເປັນຕົ້ນມາ ອົງການ ICRC ກ່າວວ່າ ບັນດາພະນັກງານຊ່ອຍເຫຼືອ ສາມາດເຂົ້າໄປເຖິງເຂດແນວໜ້າໄດ້ ບ່ອນທີ່ເຄີຍເປັນເຂດທີ່ເຂົ້າໄປບໍ່ເຖິງ ນັບຕັ້ງແຕ່ເດືອນກໍ ລະກົດເປັນຕົ້ນມາ ລວມໄປຮອດ ເມືອງຕ່າງໆທີ່ໃກ້ຄຽງກັບ ເມືອງ Donetsk ອົງການ ICRC ກ່າວວ່າ ສະພາບການດັ່ງກ່າວນີ້ໄດ້ອຳນວຍໃຫ້ຕົນ ສາມາດແຈກຍາຍການຊ່ອຍເຫຼືອ ທີ່ສຳຄັນ ໃຫ້ແກ່ຜູ້ຄົນເປັນຈຳນວນຫຼວງຫຼາຍ ຜູ້ທີ່ໄດ້ຫລົບລີ້ໄພ ຈາກການໂຈມຕີດ້ວຍປືນໃຫຍ່ ໃນສະພາບອາກາດທີ່ໜາວເຢັນ ຢູ່ໃນຫ້ອງໃຕ້ດິນຕ່າງໆ ທີ່ຄັບແຄບ ແຕ່ຫົວໜ້າຫ້ອງການສະພາກາແດງໃນເມືອງທ່າ Mariupol ທ່ານນາງ Tasha Rumley ກ່າວວ່າ ໃນບາງບໍລິເວນ ຍັງມີຄວາມຍາກລຳບາກ ທີ່ຈະເຂົ້າໄປເຖິງໄດ້ ເຖິງແມ່ນວ່າ ມີການຢຸດຍິງແລ້ວກໍຕາມ ນຶ່ງໃນນັ້ນ ກໍແມ່ນບ້ານ Shyrokyne ບ່ອນທີ່ ທ່ານນາງ Rumley ກ່າວວ່າ ການສູ້ລົບກັນ ບໍ່ຢຸດຈັກເທື່ອ ແຕ່ຫາກວ່າ ມັນຢູ່ໃນລະດັບທີ່ຫຼຸດລົງ ຢູ່ໃນສາຍໂທລະສັບທີ່ຟັງໄດ້ ບໍ່ຄ່ອຍ ດີປານໃດນັ້ນ ທ່ານນາງກ່າວຕໍ່ວີໂອເອວ່າ ປະຊາຊົນຢູ່ແຫ່ງນັ້ນ ແມ່ນບໍ່ເພິ່ງພໍໃຈ ແລະ ໂກດແຄ້ນ ນຳການຕໍ່ສູ້ກັນທີ່ເພີ້ມຂຶ້ນເມື່ອບໍ່ດົນມານີ້ ລະຫວ່າງລັດຖະບານ ແລະ ພວກກະ ບົດທີ່ໜຸນຫລັງໂດຍຣັດເຊຍ